text: [{"text_idx": "#000000", "text": "Eeci cibalo tacili ca WLC. Eelyo notubelesya zilembedwe aabalembi balaanze lya nkamu, tusimba buyo zyeezyo zyeendelana 100% a Bbaibbele a lusyomo lwesu cino ciindi munkamu ya WLC. Aboobo eezyo zibalo inga zyalanganyigwa kuti nzya nkamu ya WLC. Twakalelekwa kapati amulimo wabalanda ba Yahuwah banjaanji. Pele tatukulwaizyi ndinywe nobeenzuma kutalika kubala zyaalembwa abantu aabo. Eezyo nzibaalemba, twakazigwisya mumalembe eesu nkaambo kanjaanji zililubide akubaa tumpenda. Cintu cuusisya ncakuti tucilangaula mbungano yamilimo iitakwe kampenda. Ikuti konyandidwe nkaambo ka [zibalo/milumbe] iitali ya WLC, kobikkila maanu ku Tusimpi 4:18. Kuteelela kwesu nkwakuti kasimpe Kakwe kalazyokoloka, eelyo mumuni nuuyaa kumwesya munzila yesu. Tulakayandisya kasimpe kwiinda buumi, nkanko tulavwuntauzya kufumbwa nkokakonzya kujanwa."}, {"text_idx": "#000001", "text": "Inga ndatalisya kukucenjezya kuti eeci cibalo ncilemu munzila imwi. Nciiyo ciyandika kutonkomana kubala. Ndakukomba upaile kotaninga bala ciiyo eeci. Mwami Yahuwah atweenzye kabotu toonse! (Yahuwah ndi zina Lyakwe limugaminina Taata Wakujulu.)"}, {"text_idx": "#000005", "text": "Pele cintu cikondelezya akataa zintu zyone eezi nzyeebandauka atala aawa ncakuti Ime nsyaambi muntu ooyo uuteelela akubamba mulawo."}, {"text_idx": "#000008", "text": "BaLoma 3:19\u2013 Lino tulaazyi makani woonse ngowaamba mulawo, waamba kuti kuli baabo beendelezyegwa aa mulawo, kutegwa boonse babbame milomo, anyika yoonse kuti ibaa mulandu kunembo lya Yahuwah."}, {"text_idx": "#000009", "text": "Aaka kampango kaamba baabo \u2018beendelezyegwa aa mulawo\u2019. Eeyi nkamu yabantu njiikananinwa amulawo. Nkokuti \u201cKufumbwa ncowaamba mulawo, waambila mbabo.\u201d"}, {"text_idx": "#000010", "text": "Cimwi ciimo ca nkamu yabantu eeyi ncakuti eelyo mulawo nuukanana kuli mbabo, \u201cmulomo uuli woonse ulasinkwa, alimwi nyika inga yabaa mulandu kunembo lya Yahuwah.\u201c"}, {"text_idx": "#000011", "text": "Hena aabo baambwa waawa kunooli mbabaabo bateelela mulawo ookwa Yahuwah na?"}, {"text_idx": "#000012", "text": "Tacikonzyeki eeco pe! Ikuti eeyi nkamu yabantu niyali kweendela mumulawo akutobela mulawo ookwa Yahuwah, nkaambo nzi milomo yabo nciinga yabbamwa akwaambwa kubaa mulandu kunembo lya Yahuwah kuti kampango aaka kabalilwa mbabo?"}, {"text_idx": "#000015", "text": "Aawa kwaambidwe kuti \u2018nyika yoonse\u2019 ilaa mulandu kunembo lya Yahuwah. Hena eeci caambilizya kuti kufumbwa muntu uuli munyika eeyi wakaumvwa kale mulawo Wakwe naakuti wakali kweendelezyegwa aa mulawo aciindi cimwi? Mbocibede ncobeni oobo!"}, {"text_idx": "#000016", "text": "Bwiinguzi mbwakuti bantu BOONSE, kufumbwa naba muJuuda nanka muntu munamasi, wakacita cinyonyoono aciindi cimwi mubuumi bwakwe."}, {"text_idx": "#000018", "text": "Aboobo cimvwika kuba camaanu kuti aabo \u2018beendelezyegwa aa mulawo\u2019 mbabaabo bakacita cinyonyoono. Balo mba \u201cbalaa mulandu kunembo lya Yahuwah.\u201d"}, {"text_idx": "#000019", "text": "Lino atulange kampango katobela anselelo:"}, {"text_idx": "#000021", "text": "Aaya makani aliyungizyidwe mukampango aaka. Ibbala lipati aawa ndyakuti \u201cKululamikwa\u201d. \u201cKwiinda mumicito ya mulawo (Kubusena bumwi kusanduludwe kuti \u201cmilimo ya mulawo\u201d), kwiina muntu uunga walulamikwa.\u201d Nkaambo nzi ncocili boobu?"}, {"text_idx": "#000022", "text": "Bwiinguzi buli mukampango kainda. \u201cNyika yoonse\u201d ilaa mulandu kunembo lya Yahuwah akaambo ka mulawo. Mulawo tuukonzyi kutululamika iswe kuti katutawubambi. Mulawo utwaambila biyo kuti cinyonyoono ninzi! Paulu awalo ulaamba kuti \u201cmulawo upa kuti muntu azyibe cinyonyoono\u201d!"}, {"text_idx": "#000024", "text": "Kwakali ciga ca bululami cakali kulangilwa mu mulawo amubashinshimi eeco cakapedwe ku bantu. Nokuba boobo, cililembedwe mu bashinshimi kuti oobu bululami tiibwakali kuyoozyila ku mulawo."}, {"text_idx": "#000027", "text": "Eeci ncishinshimi ca Yahushua (kanjikanji wiitwa kuti, \u201cJeesu\u201d) Messiah. Nkaambo Walo ncaakali kwiitwa kuti \u201cYahuwah tzidkenu\u201d (Yahuwah bululami bwesu)?"}, {"text_idx": "#000028", "text": "Izaya 45:23\u2013 Ime ndakonka atalaa zina lyangu, izwi lyazwa ncobeni ku mulomo wangu mu bululami, alimwi talikazyokeli, kuti kuli ndime mazwi woonse ayoofugamina ndime, mulaka uuli woonse uyookonkezya. 24 Masimpe, umwi uyokwaamba kuti, muli Yahuwah alikke Ime ndajana bululami anguzu: nobaba bantu bayooboola nkwabede; alimwi boonse bakamubusizya nkondo bayoofwa nsoni."}, {"text_idx": "#000030", "text": "Cili boobu nkaambo Yahushua wakafwida zinyonyoono zyesu akubbadela mulandu wa zibi zyesu kutegwa tukonzye kubaa buumi butamani! Nkaambo nzi ncotukonzya kubaa buumi butamani? Nkaambo eelyo notumutambula Walo, tabuli bululami bwesu mbwabona Yahuwah...Pele mbululami bwa Yahushua Messiah butusalazya!"}, {"text_idx": "#000036", "text": "Izaya 54:17- Taakwe cilwanyo cakabambilwa kulwana nduwe ciyoozwidilila; alimwi kufumbwa ndimi iikubukila kukubeteka webo uyooyisinganya. Eeci ncecaabilo ca balanda ba Yahuwah, abululami bwabo buzwa kuli ndime, mbwaamba Yahuwah."}, {"text_idx": "#000037", "text": "Kepha (Petulo) awalo wakalaazyi makani aalusyomo oolu:"}, {"text_idx": "#000039", "text": "Aboobo mutayeeyeli nokaceya kaindi kali buti kuti kusyoma mu \u2018kululamikwa kwiinda mumilimo yaambwa mumulawo\u2019 wakali muzeezo wa Paulu watakaninga mvwidwe. Oolu lusyomo lulisalazyidwe kwaambwa muli ceeco ciitwa kuti \u201cCizuminano Cakale\u201d amwalo. Ono atweende kukampango kamwi kaguminizya baabo \u2018beendelezyegwa aa mulawo\u2019."}, {"text_idx": "#000044", "text": "BaLoma 6:14- Nkaambo cibi taceelede kumuzunda: nkaambo tamweendelezyegwi aa mulawo, pele mweendela mu lweengelelo."}, {"text_idx": "#000048", "text": "Balo balilekeledwe zinyonyoono zyabo cino ciindi alimwi bayeeme ku bululami bwa Yahushua kuti bubalulamike. Ono nceeci cicitika, hena tulaangulukide kuzyokela akucita caali cibi/ kusotoka mulawo?"}, {"text_idx": "#000052", "text": "Twakabisya iswe, alimwi ncenciceeci Yahushua ncaakeelede kutufwida kutaanguna! Mbuli bwaamba Paulu \u201cYahuwah atazumizyi!\u201d naa mumajwi aagaminide kusandulula \u201cTacicitiki eeco!\u201d"}, {"text_idx": "#000053", "text": "BaLoma 6:16- Saa tamuzyi kuti ooyo ngomulyaaba kuba balanda bakwe bamutobela, muli balanda bakwe ooyo ngomusala kuteelela, naa nkucita cinyonyoono ku lufu, nanka kuteelela ku bululami?"}, {"text_idx": "#000055", "text": "Cilausisya kuti, muzeezo wakunyansya mulawo ookwa Yahuwah nkaambo biyo kakuti \u2018utufwida lweengelelo\u2019 ulikonzyene alusyomo lulaakati ka baabo basyoma muli Messiah mazubaano. Hena tabusyi mboceelede kuba oobo na!"}, {"text_idx": "#000057", "text": "BaGalatiya 3:21- Hena mulawo ulwana zisyomyo zyokwa Yahuwah na? Peepe tacili boobo! Nkaambo kuti nikwakapegwa mulawo uupa buumi, ncobeni bululami abwalo nibwali kupegwa aa mulawo."}, {"text_idx": "#000060", "text": "Toonse twakali \u2018kweendelezyegwa aa mulawo\u2019 nitwakali \u2018kunsaa cibi\u2019."}, {"text_idx": "#000062", "text": "Muli ceeci, mulawo wakali mwiyi wesu naa mweendelezi wa cikolo....uutukobelela kuzwa ku cibi. Pele mukulubizya kwesu wakali kutuyiisya kuti tuli babisyi! Wakatuyiisya kuti tatukwe cakulisalila pele buyo kululamikwa aa Yahuwah kwiinda kusyoma biyo kulikke. Twakali kuyandika Yooyo Wabululami kuti abe mwiiminizi akataa ndiswe a Yooyo Singuzu Uusetekene!"}, {"text_idx": "#000064", "text": "Mulawo wakali mwiyi wesu, iswe nitwakali \u201ckweendelezyegwa aa mulawo.\u201d Pele lino mbotwabikka lusyomo lwesu muli Yahushua Messiah, akumusyoma ooyo wiitwa kuti \u201cYahuwah Bululami bwesu\u201d alimwi twakasalazyigwa, akusetekanyigwa akunununwa a bulowa bwakwe...lino \u2018tatweendelezyegwi aa mulawo\u2019!"}, {"text_idx": "#000066", "text": "Kuli biyo OMWE \u2018watakacita cibi\u2019. Walo wakazyalilwa mu mulawo...pele katakwe cinyonyoono"}, {"text_idx": "#000070", "text": "Lino kuti twabweza kukosozya makani ooko banji nkobayanda mukampango aaka, inga twaamba kuti \u201cIkuti katusolwedwa aa Moza, tatweelede kutobela mulawo ookwa Yahuwah\u201d. Pele mbuti mbocinga caba boobu? Kampango kali koonse nkitwasanyangula kusikila waawa kaamba ciindene aceeco."}, {"text_idx": "#000072", "text": "Inzya ncobeni amwalo mutumpango tutobela mucaandaano ca BaGalatiya 5 eeci tutondezya kuti ooyo muntu weendela mu Moza TAANGULUKIDE kuti atalikke kunyansya!"}, {"text_idx": "#000075", "text": "Mubwini, caambilizya ciimpene aceeco! Aboobo, mbaani bali mu nkamu yabantu \u2018beendelezyegwa aa mulawo\u2019?"}, {"text_idx": "#000076", "text": "Mumazuba aaba Paulu, bakali bamaJuuda aabo bakali kusyoma mu bululami bwabo kuti bafutulwe kwiinda kuti batambule Yahushua Messiah akuzumizya Yahuwah kuti abe bululami bwabo."}, {"text_idx": "#000077", "text": "Nokuba boobo mazubaano, mbaabaya batakwe Yahushua nanka baabo bakasala cakuliyandila kucita cinyonyoono/kusotoka mulawo Wakwe kabatambwide kale Messiah Wakwe. Balalijosya musyule kuyo kweendelezyegwa aa mulawo!"}, {"text_idx": "#000080", "text": "Nokuba kuti \u201ctatweendelezyegwi aa mulawo\u201d, pele eeci tacaambilizyi kuti tweelede kukkala mbuli baabo \u201cBALI ATALAA mulawo\u201d!"}, {"text_idx": "#000082", "text": "Kutegwa Yahuwah abe bululami bwesu ...ncobeni kunyina cileleko cipati kwiinda ceeco munyika yoonse! Yahushua wakakufwida yebo kutegwa ukonzye kulekelelwa mukwaalilwa kupona buumi bukweelede."}, {"text_idx": "#000085", "text": "Twakagwisya mucibalo citaanzi mazina aabakomba mituni ngobayita Taata a Mwana, akubikka mucibaka cangawo mazina mataanzi ngubaapedwe. Kuyungizya waawo twakajokolosya mutumpango ntotulembulude akubikka mazina aa Taata a Mwana, mbuli mbwaakalembedwe kutaanguna abalembi bamu Bbaibbele bakayoyelwa moza. Nkamu ya-WLC"}]